সেদিন আমার কৈশোরের ঘটনা লেখতে গিয়ে আমার এক বন্ধুর নাম ভুল লেখেছি। তার নাম জিয়াউল, আমার মনে এসেছে রেজাউল। নিজের কাছে লজ্জাই লাগে। এই জিয়াউল আমার তো কত কাছের ছিল। কলেজ জীবনে হোস্টেলে থাকার সুবাদে কত জনের সাথে পরিচয়। স্কুল থেকে শুরু করে কলেজের কতজনের সাথে দুই বছর কাটিয়ে এলাম। কিন্তু তাদের কারও নাম মনে নেই। ফেইসবুকের সুবাদে অনেকেই আমাকে এড করেছিল। আমার সহপাঠী যেমন ছিল, জুনিয়ররা তেমন ছিল। মাঝে মাঝে সহপাঠীদের কেউ আমাকে মেসেজ দিয়ে বলে-  কি রে চিনতে পেরেছিস? আমার  মাথায় তখন বাজ পড়ে। প্রোফাইলের ছবির দিকে তাকিয়ে মনে করার চেষ্টা করি। আর না হলে লজ্জার মাথা খেয়ে সেই সময়ের কথা বলার কথা বলি। তখন আবার মনে পড়ে যায়। মাঝে মাঝে হোস্টেলে একসাথে থাকা জুনিয়ররা নক করে বলে- দাদা, আমাকে চিনতে পেরেছেন? আপনার পাশের রুমে ছিলাম। অথবা অমুক ভাইয়ের রুমে ছিলাম। কষ্ট পাবে দেখে কাউকে মিথ্যেই বলি- চিনতে পেরেছি। কাউকে আবার চিনতেও পারি। কয়েকদিন আগে আমার এক সহপাঠী এড করে মেসেজ পাঠালো চিনতে পারি কি না। টেনশনে পড়ে গেলাম। প্রোফাইলে ছবি দেখতেই মনে হলো। তার নাম মনে নেই কিন্তু চেহারা মনে আছে। পরে মনে  হলো- একে সবাই দাদুভাই বলে ডাকত।